FPI ไฟเขียวปันผล 0.05 บ./หุ้น ขึ้น “XD” 27 ส.ค.นี้ เคาะจ่าย 11 ก.ย.62
FPI ไฟเขียวปันผล 0.05 บ./หุ้น ขึ้น “XD” 27 ส.ค.นี้ เคาะจ่าย 11 ก.ย.62
FPI ไฟเขียวปันผล 0.05 บ./หุ้น ขึ้น “XD” 27 ส.ค.นี้ เคาะจ่าย 11 ก.ย.62
20 ส.ค. 2562

นายสมพล ธนาดำรงศักดิ์ กรรมการผู้จัดการ บริษัท ฟอร์จูน พาร์ท อินดัสตรี้ จำกัด (มหาชน) หรือ FPI เปิดเผยว่า ผลการดำเนินงานของบริษัทฯ ในงวดหกเดือนแรกสิ้นสุดวันที่ 30 มิถุนายน 2562 มีรายได้รวม 1,001 ล้านบาท เพิ่มขึ้น 67 ล้านบาท หรือ 7% เทียบช่วงเดียวกันของปีก่อนมีรายได้รวม 934 ล้านบาท โดยมีรายได้จากการขยายและบริการจำนวน 993 ล้านบาท เพิ่มขึ้นจากงวดเดียวกันของปีก่อนเป็นเงิน 75 ล้านบาท หรือ 8%
โดยสาเหตุหลักมาจากยอดขายต่างประเทศในภูมิภาคเอเชียและตะวันออกกลางเพิ่มขึ้น 121 ล้านบาท หรือคิดเป็น 31% จากการขายให้แก่ลูกค้ารายใหญ่ในประเทศ ซาอุดิอาระเบียเพิ่มขึ้นเนื่องจากในปี 2561 เศรษฐกิจของประเทศซาอุดิอาระเบียมีปัญหาการผันผวนของเศรษฐกิจ และบริษัทฯชะลอการขายสินค้าให้ลูกค้ารายใหญ่ที่มีหนี้ค้างชำระเป็นเวลานาน แต่ในปี 2562 เศรษฐกิจมีการปรับตัวดีขึ้นทำให้ความต้องการในชิ้นส่วนประกอบรถยนต์เพิ่มขึ้น
นอกจากนี้ รายได้จากโซนอเมริกาใต้เพิ่มขึ้น 11% จากลูกค้ารายใหม่และจากการให้เช่าแม่พิมพ์และลูกค้ารายใหญ่ในโซนอเมริกาใต้ ได้มีการขยายสาขาเพิ่มเติมจึงทำให้ยอดขายในโซนนี้เพิ่มขึ้น
อย่างไรก็ตาม บริษัทฯได้รับผลกระทบจากค่าเงินบาทที่แข็งค่าขึ้น 3% จากอัตราแลกเปลี่ยนเฉลี่ย 32.14 บาท/ดอลลาร์ เป็น 31.36 บาท/ดอลลาร์ ในไตรมาส 2 ปี 2562 ส่งผลให้รายได้ของบริษัทฯเพิ่มขึ้นน้อยกว่าที่ควรจะเป็น แต่บริษัทฯยังสามารถรักษาอัตราการเติบโตของรายได้เพิ่มขึ้น
นายสมพล กล่าวอีกว่า ในงวดหกเดือนแรกของปี 2562 บริษัทฯมีกำไรสุทธิ 88 ล้านบาท เพิ่มขึ้น 37 ล้านบาท หรือ 73% เทียบช่วงเดียวกันของปีก่อนมีกำไรสุทธิ 51 ล้านบาท สาเหตุหลักมาจากรายได้จากการขายและบริการที่เพิ่มขึ้น รวมถึงค่าใช้จ่ายในการบริหารปรับตัวลดลง
ทั้งนี้ คณะกรรมการบริษัทมีมติจ่ายปันผลระหว่างกาลเป็นเงินสดในอัตรา 0.05 บาท/หุ้น กำหนดขึ้นเครื่องหมาย XD วันที่ 27 ส.ค. และจ่ายปันผลในวันที่ 11 ก.ย.นี้